33. schôdza NR SR - 6.deň - A. dopoludnia
Dátum: 2025-04-02
Poslanec: Števulová, Zuzana (PS)
Druh vystúpenia: Vystúpenie v rozprave

26. Dobre, môžem? Dobre, ako som povedala, tak prosím o, už je pozastavený čas, tak už je pozastavený čas, tak idem čítať ten pozmeňujúci a doplňujúci návrh poslankýň Národnej rady Slovenskej republiky Zuzany Števulovej, Ingrid Kosovej a Lucie Plavákovej a poslanca Oskara Dvořáka k vládnemu návrhu zákona o náprave krívd spôsobených fyzickým osobám v súvislosti s protipandemickými opatreniami a o doplnení zákona Slovenskej národnej rady č. 372/1990 Zb. o priestupkoch v znení neskorších predpisov, tlač 591. Vo vládnom návrhu zákona navrhujeme tieto zmeny a doplnenia: 1. V čl. I § 1 ods. 1 sa vypúšťa písmeno a) a súčasne sa zrušuje označenie písmena b). 2. V čl. I § 2 ods. 1 sa vypúšťa písmeno a) a súčasne sa zrušuje označenie písmena b). 3. V čl. I § 5 sa vypúšťajú písmená a) a b) a súčasne sa zrušuje označenie písmena c). 4. V čl. I § 6 znie: "§ 6 (1) Ak bolo stravné uhradené v plnej výške, výška odškodnenia je suma stravného. Ak bolo stravné uhradené z časti, výška odškodnenia je suma tejto uhradenej časti. (2) Ak bolo stravné predmetom súdneho konania alebo aj exekučného konania, výška odškodnenia zahŕňa okrem sumy stravného podľa ods. 1 aj sumu účelne vynaložených trov konania, ktoré oprávnenej osobe vznikli v súvislosti so súdnym konaním alebo exekučným konaním do výšky odškodnenia podľa predchádzajúcej vety sa započítava aj suma ohradených úrokov z omeškania. (3) Oprávnená osoba je povinná predložiť doklady preukazujúce sumu účelne vynaložených trov konania podľa odsekov 1 a 2 a sumu uhradených úrokov z omeškania vrátane dokladov preukazujúcich ich úhradu. (4) Súčasťou trov konania sú aj trovy právneho zastúpenia, ktoré zahŕňajú účelne vynaložené hotové výdavky a odmenu za zastupovanie, ktorá bola určená ako tarifná odmena advokáta. 5. V čl. I § 7 znie: "§ 7 (1) Odškodnenie vypláca na základe písomnej žiadosti oprávnenej osoby o odškodnenie (ďalej len "žiadosť o odškodnenie") ministerstvo vnútra za stravné súvisiace s umiestnením v karanténnom zariadení, ktorého povinnosť úhrady vznikla na základe faktúry vystavenej ministerstvom vnútra. (2) Žiadosť na odškodnenie podľa odseku 1 sa podáva na tlačive, ktorého vzor určí ministerstvo vnútra a zverejní na svojom webovom sídle. Žiadosť o odškodnenie možno podať v listinnej podobe alebo v elektronickej podobe s autorizáciou podľa osobitného predpisu o elektronickej podobe výkonu verejnej moci. Na žiadosť, ktorá nie je podaná podľa prvej vety a druhej vety sa neprihliada. (3) Žiadosť o odškodnenie podľa odseku 2 obsahuje najmä meno a priezvisko, dátum narodenia, adresu trvalého pobytu, rodné číslo, telefonický kontakt a e-mailový kontakt oprávnenej osoby a číslo bankového účtu vo formáte IBAN, na ktorý budú oprávnenej osobe poukázané finančné prostriedky za odškodnenie. Ak oprávnená osoba požaduje zaslanie finančných prostriedkov v hotovosti poštovým poukazom na adresu, uvedie v žiadosti o odškodnenie adresu na doručenie poštového poukazu. (4) Prílohou k žiadosti o odškodnenie sú fotokópie dokladov podľa § 5 a § 6, ak oprávnená osoba nedisponuje právoplatným rozhodnutím podľa § 5, tento doklad nahradí čestným vyhlásením, ktoré priloží k žiadosti o odškodnenie. (5) Ak sú splnené podmienky podľa tohto zákona a oprávnená osoba predložila žiadosť o odškodnenie spolu s prílohami, povinná osoba vyplatí oprávnenej osobe odškodnenie najneskôr do 60 dní od doručenia úplnej žiadosti o odškodnenie. 6. V čl. I sa vypúšťa § 9. 7. V čl. I § 10 ods. 1 znie: "(1) Splatné a neuhradené pohľadávky, ktoré vznikli na základe uloženia povinnosti oprávnenej osobe uhradiť stravné, ako aj ich príslušenstvo a trovy konania podľa § 5, ktoré je povinné nahradiť oprávnená osoba, sa stávajú od dňa účinnosti tohto zákona nevymáhateľné." 8. V čl. I sa vypúšťa § 11. Nasledujúce ustanovenia sa primerane prečíslujú. 9. Článok II sa vypúšťa a nasledujúci článok sa primerane prečísluje. Skončila som, ďakujem.